ชิงร้อยชิงล้าน

ชิงร้อยชิงล้าน  เป็นรายการโทรทัศน์ในประเทศไทย ประเภทวาไรตี้และเกมโชว์ ออกอากาศครั้งแรกเมื่อวันที่ 17 มกราคม พ.ศ. 2533 ผลิตโดยเวิร์คพอยท์ เอ็นเทอร์เทนเมนท์
== ประวัติ ==
ชิงร้อยชิงล้าน เป็นรายการโทรทัศน์ลำดับที่ 2 ที่ผลิตโดย เวิร์คพอยท์ เอ็นเทอร์เทนเมนท์ ออกอากาศครั้งแรกเมื่อวันพุธที่ 17 มกราคม 2533 ทางช่อง 7 สี โดยรูปแบบรายการเป็นรายการรูปแบบเกมโชว์ที่คัดผู้เข้าแข่งขันแบบคู่เพื่อที่จะลุ้นในรอบชิงล้าน และได้ปรับเปลี่ยนรูปแบบเกมและตัวรายการ รวมไปถึงระยะเวลาการออกอากาศตามยุคสมัยความนิยม
== ชื่อรายการ ==
=== ชิงร้อยชิงล้าน (พ.ศ. 2533 - พ.ศ. 2536) ===
ชิงร้อยชิงล้านรูปแบบแรก เป็นรายการรูปแบบเกมโชว์ โดยจุดเด่นคือผู้เล่นในเกมจะเล่นเป็นคู่ คู่ละ 2 คน โดยรอบเกมในแต่ละช่วงจะมี ชิงบ๊วย, ชิงดำ และ ชิงล้าน โดยเกมที่ค่อนข้างเป็นภาพจำมากที่สุดก็คือเกมรอบ ชิงดำ ที่ผู้เล่นทั้ง 2 คนในทีมจะต้องช่วยกันตอบคำถาม โดยจะต้องผลัดกันตอบ ซึ่งหากคิดคำตอบที่จะตอบไม่ได้ จะต้องพูดว่า ชิงร้อยชิงล้าน ซึ่งกลายมาเป็นวลีสุดฮิตว่า ถ้าหากว่าคิดไม่ออกบอกชิงร้อยชิงล้าน นอกจากนี้ได้ปรับรูปแบบเกมในรายการตั้งแต่ รอบชิงบ๊วยที่จากเดิมจะมีคลิปวิดีโอคำใบ้ปริศนาทั้ง 2 มาเป็นทายตัวปริศนาซึ่งได้นำ หม่ำ จ๊กมก มาเป็นตัวปริศนาประจำรายการ, รอบชิงดำปรับปรุงเป็นคำถามเกี่ยวกับผู้เข้าแข่งขันและทายใจ, รอบชิงล้านที่ปรับเปลี่ยนจากเกมทายใจผู้เล่นจำนวน 4 ข้อ มาเป็นการเปิดป้ายหาเลข 0 ทั้ง 6 แทน
=== ชิงร้อยชิงล้าน ท็อปซีเคร็ท / ชิงร้อยชิงล้าน ครั้งหนึ่งในชีวิต (พ.ศ. 2536 - พ.ศ. 2539) ===
ชิงร้อยชิงล้านรูปแบบที่ 2 เป็นการปรับปรุงรูปแบบเกมรายการใหม่ทั้งหมด จุดเด่นคือเกม จริงหรือไม่ คำถามที่เกี่ยวข้องกับเรื่องความลับของดาราผู้เข้าแข่งขัน ในช่วงแรกจะมีผู้เล่นด้วยกันถึง 2 คู่ 4 คน ต่อมาได้ปรับเปลี่ยนเป็นผู้เล่นเป็น 2 ทีม ทีมละ 3 คน จนกระทั่งเมื่อปี พ.ศ. 2537 ได้เปลี่ยนชื่อเป็น ชิงร้อยชิงล้าน ครั้งหนึ่งในชีวิต ซึ่งรูปแบบรายการยังคงเหมือนเดิม แต่จะมีจุดเพิ่มเติมคือการนำเสนอประโยชน์เพื่อเป็นอุทาหรณ์และให้แง่คิดแก่ผู้ชม
=== ชิงร้อยชิงล้าน ซูเปอร์เกม (พ.ศ. 2539 - พ.ศ. 2541) ===
ชิงร้อยชิงล้านรูปแบบที่ 3 เป็นการปรับรูปแบบรายการครั้งใหญ่ ตั้งแต่ขยายเวลาออกอากาศเพิ่มเป็น 2 ชั่วโมง, รูปแบบเกมที่ได้เพิ่มช่วงทายดาราปริศนาและช่วงสะสมเงินรางวัลในท้ายช่วงของรายการ รวมไปถึงผู้เข้าแข่งขันที่ปรับปรุงจากทีมละ 3 คนเป็น คู่ละ 3 คู่ ในส่วนรอบเกมจากรูปแบบเก่าตั้งแต่จริงหรือไม่ และ ชิงดำ ได้นำกลับอีกครั้ง แต่ภายหลังไปเน้นจริงหรือไม่เป็นหลัก
=== ชิงร้อยชิงล้าน ชะชะช่า (พ.ศ. 2541 - พ.ศ. 2551) / ชิงร้อยชิงล้าน (พ.ศ. 2552 - พ.ศ. 2554) ===
ชิงร้อยชิงล้านรูปแบบที่ 4 เป็นการปรับปรุงรูปแบบรายการอีกครั้งตั้งแต่ขยายฉากรายการที่ใหญ่ขึ้น รวมถึงได้เพิ่ม แก๊งสามช่า กลุ่มนักแสดงตลกประจำรายการ โดยรูปแบบแรกยังคงใช้รูปแบบเกมของซูเปอร์เกมบางส่วน แต่มีการปรับปรุงรอบคำถามจริงหรือไม่โดยปรับเพิ่มจากเดิมเป็นทายคำถามเกี่ยวกับผู้เข้าแข่งขันเพิ่มมาเป็นทายแก๊งสามช่าว่าสามารถทำได้หรือไม่ จนในช่วงกลางปี พ.ศ. 2541 ได้ปรับรูปแบบรายการ ซึ่งได้เพิ่มละครสามช่า และมีช่วงเกมที่ปรับเปลี่ยนใหม่ตั้งแต่ ทำได้หรือไม่ได้ จาก ผู้กล้าท้าแก๊งสามช่า, ใครกันหนอของสามช่ารับเชิญ ต่อมาเมื่อวันที่ 4 กันยายน พ.ศ. 2545 ได้ปรับรูปแบบใหม่ให้ฉากใหญ่ขึ้นกว่าเดิมและได้มีการปรับปรุงรูปแบบเนื้อหารายการตามช่วงเวลา
==== ชิงร้อยชิงล้าน ทเวนตี้ เซ็นจูรี่ ตั๊ก (พ.ศ. 2551 - พ.ศ. 2552) ====
ชิงร้อยชิงล้านรูปแบบพิเศษ เป็นการฉลองครบรอบ 20 ปี ในวงการพิธีกรของมยุรา เศวตศิลา โดยจะมีการหมุนเวียนสับเปลี่ยนพิธีกรชายทุกๆ เทป ในส่วนรูปแบบของรายการยังคงเป็นชิงร้อยชิงล้าน ชะชะช่า เหมือนเดิม
=== ชิงร้อยชิงล้าน ซันไชน์เดย์ (พ.ศ. 2555 - พ.ศ. 2558) ===
ชิงร้อยชิงล้านรูปแบบที่ 5 เป็นการนำรายการมาออกอากาศในเวลากลางวัน โดยองค์ประกอบช่วงแรกยังคงเหป็น ชิงร้อยชิงล้าน ชะชะช่า และได้มีการปรับปรุงเนื้อหารายการให้เน้นวาไรตี้โชว์มากขึ้น อย่างไรก็ตามก็ได้มีการปรับเปลี่ยนพิธีกรหญิงเนื่องจาก มยุรา เศวตศิลา ได้ถอนตัวออกไป โดยได้ปรับเปลี่ยนเป็นพิธีกรหญิงรับเชิญมาหมุนเวียนกันทุกๆ เทป จนกระทั่งได้ วรัทยา นิลคูหา มาเป็นพิธีกรหญิงประจำรายการ
=== ชิงร้อยชิงล้าน ว้าวว้าวว้าว (พ.ศ. 2558 - พ.ศ. 2566) ===
ชิงร้อยชิงล้านรูปแบบที่ 6 เป็นการนำชิงร้อยชิงล้าน ซันไชน์เดย์ มาปรับปรุงใหม่ โดยปรับปรุงฉากรายการและปรับรูปแบบเนื้อหาละครสามช่าให้ยาวยิ่งขึ้นรวมไปถึงเพิ่มนักแสดงสมทบจากละคร 3 ช่า พร้อมทั้งมีช่วงเกมท้ายรายการ อย่างไรก็ตามได้มีการปรับปรุงรายการทั้งรูปแบบรายการ, พิธีกรและนักแสดงประจำรายการ รวมถึงเวลาการออกอากาศ จนกระทั่งเมื่อวันที่ 4 พฤศจิกายน พ.ศ. 2561 ได้เปลี่ยนพิธีกรชายมาเป็น ศิวัฒน์ โชติชัยชรินทร์ ในส่วนของพิธีกรหญิงได้ถูกลดออกไปเมื่อปี พ.ศ. 2563 ต่อมาเมื่อวันที่ 7 สิงหาคม พ.ศ. 2565 ได้มีการปรับเปลี่ยนนักแสดงประจำรายการนำโดย แจ๊ส สปุ๊กนิก, บอล เชิญยิ้ม และ นาย มงคล ซึ่งเข้ามาแทน หม่ำ จ๊กมก, ส้มเช้ง สามช่า และ พัน พลุแตก ที่ถอนตัวจากนักแสดงประจำรายการ
=== ชิงร้อย เดอะสตอรี่ (พ.ศ. 2566 - ปัจจุบัน) ===
ชิงร้อยชิงล้านรูปแบบที่ 7 เป็นการปรับรูปแบบเนื้อหารายการครั้งใหญ่ โดยปรับปรุงเนื้อหาของละครสามช่ามาเป็นละครจำลองชีวิตเหตุการณ์ของแขกรับเชิญที่มาในรายการ ซึ่งต่อยอดมาจาก ชิงร้อยชิงล้าน เดอะบิ๊ก ที่เคยออกอากาศเมื่อวันที่ 21 ธันวาคม และ 28 ธันวาคม พ.ศ. 2565
== ผู้ดำเนินรายการ ==
=== พิธีกรและนักแสดงประจำ ===
ศิวัฒน์ โชติชัยชรินทร์ (4 พฤศจิกายน พ.ศ. 2561 - ปัจจุบัน)
เท่ง เถิดเทิง (27 สิงหาคม พ.ศ. 2540 - ปัจจุบัน)
โหน่ง ชะชะช่า (20 พฤษภาคม พ.ศ. 2541 - ปัจจุบัน)
แจ๊ส สปุ๊กนิก (7 สิงหาคม พ.ศ. 2565 - ปัจจุบัน)
มงคล สะอาดบุญญพัฒน์ (7 สิงหาคม พ.ศ. 2565 - ปัจจุบัน)
บอล เชิญยิ้ม (7 สิงหาคม พ.ศ. 2565 - ปัจจุบัน)
=== พิธีกรและนักแสดงประจำในอดีต ===
ปัญญา นิรันดร์กุล (17 มกราคม พ.ศ. 2533 - 2 เมษายน พ.ศ. 2551, 14 เมษายน พ.ศ. 2552 - 28 ตุลาคม พ.ศ. 2561)
มยุรา เศวตศิลา (17 มกราคม พ.ศ. 2533 - 28 ตุลาคม พ.ศ. 2555)
วรัทยา นิลคูหา (29 มิถุนายน พ.ศ. 2557 - 13 กันยายน พ.ศ. 2563)
หม่ำ จ๊กมก (5 กุมภาพันธ์ พ.ศ. 2535 - 31 กรกฎาคม พ.ศ. 2565)
เอ็ดดี้ ผีน่ารัก (พ.ศ. 2538 - พ.ศ. 2540)
หนู เชิญยิ้ม (4 มีนาคม - 18 มีนาคม พ.ศ. 2541)
ส้มเช้ง สามช่า (7 มิถุนายน พ.ศ. 2543 - 31 กรกฎาคม พ.ศ. 2565)
ตุ๊กกี้ ชิงร้อยชิงล้าน (9 มิถุนายน พ.ศ. 2547 - 23 กรกฎาคม พ.ศ. 2560)
พัน พลุแตก (พ.ศ. 2549 - 31 กรกฎาคม พ.ศ. 2565)
ศิวดล จันทเสวี (12 มีนาคม - 4 มิถุนายน พ.ศ. 2551)
=== พิธีกรรับเชิญ ===
== การออกอากาศ ==
ชิงร้อยชิงล้านได้ออกอากาศทางสถานีโทรทัศน์ดังต่อไปนี้
ช่อง 7 (17 มกราคม พ.ศ. 2533 - 24 ธันวาคม พ.ศ. 2540, 4 มกราคม พ.ศ. 2549 - 28 ธันวาคม พ.ศ. 2554)
ช่อง 3 (7 มกราคม พ.ศ. 2541 - 30 กันยายน พ.ศ. 2541, 1 มกราคม พ.ศ. 2555 - 28 มิถุนายน พ.ศ. 2558)
ช่อง 5 (7 ตุลาคม พ.ศ. 2541 - 28 ธันวาคม พ.ศ. 2548)
ช่องเวิร์คพอยท์ (5 กรกฎาคม พ.ศ. 2558 - ปัจจุบัน)
=== ระยะเวลาออกอากาศ ===
== รางวัลที่ได้รับ ==
== กระแสตอบรับของรายการ ==
มหาวิทยาลัยกรุงเทพ (กรุงเทพโพลล์) สำรวจความคิดเห็นเรื่อง สุดยอดความนิยมของวัยรุ่น ตั้งแต่วันที่ 17 - 19 สิงหาคม 2552 โดยเก็บข้อมูลจากวัยรุ่น อายุ 13 - 21 ปี ที่อาศัยอยู่ในกรุงเทพมหานคร จำนวน 1,016 คน พบว่า รายการโทรทัศน์ที่นิยมดูมากที่สุด 5 อันดับแรก อันดับที่ 1 คือรายการชิงร้อยชิงล้าน ร้อยละ 20.3 
== รายการย่อย ==
ชิงร้อยชิงล้าน ฮามหัศจรรย์วันหยุด หรือ ชิงร้อยชิงล้าน มหัศจรรย์วันหยุด
รายการที่ออกอากาศในช่วงวันหยุดนักขัตฤกษ์ เป็นการนำรวมไฮไลท์ของละครสามช่าและช่วงการแสดงจากคำถามในช่วง 3 ช่ารับเชิญ, แข่งเกมแก๊งสามช่า ออกอากาศทาง สถานีวิทยุโทรทัศน์กองทัพบกช่อง 5 (ททบ.5) และ สถานีโทรทัศน์สีกองทัพบกช่อง 7 (ช่อง 7) เวลา 10.00 - 11.00 น.
ชิงร้อยชิงล้าน ฮาฮอลิเดย์
รายการที่ออกอากาศในช่วงวันหยุดนักขัตฤกษ์ ในรูปแบบแรกยังคงใช้รวมไฮไลท์เช่นเดียวกับชิงร้อยชิงล้าน มหัศจรรย์วันหยุด แต่ว่าได้มีการปรับปรุงเนื้อหารายการเป็นละครสามช่าตอนพิเศษที่ฉายในเฉพาะวันหยุดนักขัตฤกษ์ ซึ่งมีความยาวมากกว่าละครสามช่าในรายการหลัก ออกอากาศทางสถานีวิทยุโทรทัศน์ไทยทีวีสีช่อง 3 (ช่อง 3) และ ช่องเวิร์คพอยท์ เวลา 10.00 - 11.00 น.
20 ปี แก๊ง 3 ช่า
ขบวนการ 3 ช่า
== การซื้อลิขสิทธิ์ไปผลิตต่อในต่างประเทศ ==
ชิงร้อยชิงล้านเป็นรายการโทรทัศน์ที่ได้รับความนิยมค่อนข้างมากในไทยและต่างประเทศ ทำให้มีการถูกซื้อลิขสิทธิ์ไปผลิตต่อในแบบฉบับของประเทศนั้น ๆ โดยมีทั้งหมด 2 ประเทศที่ซื้อลิขสิทธิ์ไป คือ เวียดนาม และ อินโดนีเซีย
==อ้างอิง==
== แหล่งข้อมูลอื่น ==
รับชมรายการชิงร้อยชิงล้าน ว้าว ว้าว ว้าว ย้อนหลังทาง LINE TV 
W
เกมโชว์ไทย
รายการโทรทัศน์ไทย
ช
เวิร์คพอยท์ เอ็นเทอร์เทนเมนท์
รายการโทรทัศน์ช่องเวิร์คพอยท์ทีวี